રાજ્યભરમાં વરસાદે બીજો રાઉન્ડ શરૂ કરી દીધો છે. ત્યારે કેટલાક વિસ્તારોમાં વરસાદથી ખુશીનો માહોલ છવાયો છે. તો કેટલાક વિસ્તારોમાં વરસાદ મુસીબત બનીને આવ્યો છે. રાજકોટમાં એક જ રાત્રીમાં 16 ઈંચ જેટલો વરસાદ વરસી જતાં ઠેર ઠેર પાણી જ પાણી નજરે પડી રહ્યું છે. શહેરમાં અત્ર તત્ર સર્વત્ર પાણી ભરાઈ જતા રાજકોટ ઠપ થઈ ગયું છે. અંડરપાસ પાણીમાં ગરકાવ થઈ ગયા છે. તો બીજી તરફ ચોટીલામાં આભ ફાટ્યું છે. ચોટીલામાં 18 ઈંચ જેટલો વરસાદ ખાબકતાં ભારે અફરાતફરી મચી ગઈ છે. માર્ગો પર નદી વહેતી હોય તેમ પાણી વહી રહ્યા છે. તો બીજી તરફ ટંકારામાં પણ 14 ઈંચ જેટલો વરસાદ ખાબકતાં લોકોના ઘરમાં પાણી ઘૂસી ગયા છે. અહીં 1400 જેટલા લોકોને સુરક્ષિત સ્થળોએ ખસેડવામાં આવ્યા છે.